SKRIFTLIG FORESPØRGSEL E-1774/99

af Hugues Martin (PPE-DE) til Kommissionen

(11. oktober 1999)

Om: Overholdelse af fællesskabsbestemmelserne i skotøjssektoren

Erhvervskredse fra skotøjssektoren har gjort mig opmærksom på de forhold, konkurrencen foregår på inden for Unionen på dette område.

Disse fabrikanter, som for det meste er små og mellemstore virksomheder, fremhæver, at konkurrerende virksomheder i andre fællesskabsstater ikke overholder Fællesskabets konkurrencebestemmelser.

Det lader til, at administrationerne i disse medlemsstater ikke sørger for, at der sker overholdelse af bestemmelserne navnlig i forbindelse med overensstemmelsen med de europæiske normer for maskiner eller forbuddet mod ikke anmeldt arbejde.

Krænkelsen af disse bestemmelser er af en sådan art, at det skaber unormale konkurrencefordrejninger på det indre europæiske marked og i en sektor, som allerede er skrøbelig på grund af en meget stærk markedserobrende konkurrence fra lande uden for Fællesskabet.

Kommissionen bedes forklare denne situation og eventuelt oplyse, hvilke foranstaltninger den har til hensigt at træffe for at råde bod herpå?

Svar afgivet på Kommissionens vegne af Erkki Liikanen

(9. december 1999)

Kommissionen er enig i, at sort arbejde inden for skotøjs- tekstil- og beklædningsindustriens i høj gradgiver anledning til bekymring for arbejdsmarkedets parter. Både Retningslinjerne for medlemsstaternes beskæftigelsespolitik i 1999 som vedtaget af Rådet(1) og Kommissionens forslag for år 2000(2) fremhæver, at der må gøres noget ved problemet. Spørgsmålet drøftes også af arbejdsmarkedets parter på europæisk plan som led i den sociale dialog inden for de enkelte sektorer, som finder sted på basis af Kommissionens handlingsplan til fremme af den europæiske tekstil- og beklædningsindustris konkurrenceevne(3). Det er navnlig udvalget for social dialog i fodtøjsindustrien, der undersøger sort arbejde og sundheds- og sikkerhedsspørgsmål så som maskiners sikkerhed.

Kommissionen har modtaget alle medlemsstaternes nationale gennemførelsesbestemmelser til Rådets direktiv 89/655/EØF af 30. november 1989 om minimumsforskrifter for sikkerhed og sundhed i forbindelse med arbejdstagernes brug af arbejdsudstyr under arbejdet(4). Arbejdet med at undersøge, om disse nationale gennemførelsesbestemmelser er i overensstemmelse med direktivet, er i gang, og der er allerede indledt overtrædelsesprocedurer over for visse medlemsstater for ikke at overholde direktivet ved dets gennemførelse i den nationale lovgivning. Der er én medlemsstat, som endnu ikke har gennemført Rådets direktiv 95/63/EF af 5. december 1995 om ændring af ovennævnte

89/655/EØF(5). Derfor har Kommissionen indledt en overtrædelsesprocedure i henhold til EF-traktatens artikel 226 (tidligere artikel 169). For så vidt angår kontrol med, hvor vidt den nationale lovgivning til gennemførelse af disse direktiver overholdes, har Kommissionen ikke kendskab til tilfælde, hvor de nationale administrationer ikke opfylder deres forpligtelser i denne henseende.

Ny maskiner, der markedsføres og tages i brug med henblik til fremstilling af fodtøj er omfattet af Europa-Parlamentets og Rådets direktiv 98/37/EF af 22. juni 1998 om tilnærmelse af medlemsstaternes lovgivning om maskiner(6), hvori fastlægges de mål, der skal nås. To udkast til europæiske standarder, der nøjere definerer de væsentlige krav, er under udarbejdelse; det drejer sig om PrEN 12203 (maskiner til fremstilling af sko og anden fodbeklædning af læder og lignende materialer presser til fremstilling af sko og artikler af læder sikkerhedskrav) og PrEN 12387 (maskiner til fremstilling af sko og anden fodbeklædning af læder og lignende materialer udstyrsmoduler til reparation af fodtøj sikkerhedsforskrifter). Medlemsstaterne har pligt til at sikre sig, at alle maskiner, der markedsføres og tages i brug er i overensstemmelse med forskrifterne i det nævnte direktiv. Kommissionen har ikke kendskab til overtrædelser af dette påbud.

Maskiner, der allerede er taget i brug, er omfattet af ovennævnte direktiv 89/655/EØF, ændret ved direktiv 95/63/EF.

(1) KOM(98) 574 endelig udg.

(2) KOM(1999) 441 endelig udg.

(3) KOM(97) 454 endelig udg.

(4) EFT L 393 af 30.12.1989.

(5) EFT L 335 af 30.12.1995.

(6) EFT L 207 af 23.7.1998.